PMIndiaData/PMIndiaSum huggingface dataset:
ओदिशामधील अम्फान चक्रीवादळाची झळ पोहोचलेल्या भागांची पंतप्रधानांकडून हवाई पाहणीः 500 कोटी रुपयांच्या मदतीची घोषणा

अम्फान या चक्रीवादळाने निर्माण झालेल्या परिस्थितीचा आढावा घेण्यासाठी पंतप्रधान नरेंद्र मोदी यांनी आज ओदिशाला भेट दिली. यावेळी त्यांच्यासोबत केंद्रीय मंत्री धर्मेंद्र प्रधान, केंद्रीय राज्यमंत्री बाबुल सुप्रियो, प्रतापचंद्र सारंगी आणि देबश्री चौधरी होते. तसेच ओदिशाचे राज्यपाल गणेशी लाल आणि मुख्यमंत्री नवीन पटनाईक देखील त्यांच्यासोबत होते. पंतप्रधानांनी भद्रक आणि बालासोरला भेट दिली तसेच या चक्रीवादळाने झालेल्या नुकसानाची पाहणी केली. हवाई पाहणीनंतर पंतप्रधानांनी भुवनेश्वर येथे केंद्राच्या आणि राज्याच्या वरिष्ठ अधिकाऱ्यांची बैठक घेतली. ओदिशा राज्याला त्यांनी 500 कोटी रुपयांची मदत जाहीर केली. या राज्यातील नुकसानाचे मूल्यमापन आंतर- मंत्रालयीन केंद्रीय पथकांकडून करण्यात येणार आहे. या कठीण काळात केंद्र सरकार राज्याच्या खांद्याला खांदा लावून काम करेल आणि चक्रीवादळामुळे झळ पोहोचलेल्या भागातील पायाभूत सुविधा पूर्ववत करण्यासाठी आणि त्यांची पुनर्उभारणी करण्यासाठी सर्वतोपरी साहाय्य करेल, अशी ग्वाही पंतप्रधानांनी दिली. ओदिशाच्या जनतेच्या पाठिशी असल्याचे सांगत या आपत्तीमध्ये झालेल्या जीवितहानीबद्दल त्यांनी दुःख व्यक्त केले. पंतप्रधानांनी मृतांच्या नातेवाईकांना दोन लाख रुपयांची आणि जखमींना 50,000 रुपये मदतीची घोषणा केली.
पंतप्रधानांनी बिहारच्या मुख्यमंत्र्यांशी राज्यातील पूरस्थितीबाबत चर्चा केली, सर्वतोपरी मदत पुरवण्याचे बिहार सरकारला आश्वासन

पंतप्रधान नरेंद्र मोदी यांनी बिहारचे मुख्यमंत्री नितीश कुमार यांच्याशी राज्यातील काही भागातील पूरस्थितीबाबत चर्चा केली. पंतप्रधानांनी ट्विटरवरील संदेशात म्हटले आहे की, पूरस्थिती नियंत्रणात आणण्यासाठी केंद्र सरकारने बिहार सरकारला सर्वतोपरी मदतीचे आश्वासन दिले आहे आणि परिस्थितीवर बारकाईने लक्ष ठेवले जात आहे. पंतप्रधान म्हणाले, “बिहारमधील पूरग्रस्तांच्या दु:खात मी सहभागी आहे. परिस्थितीवर बारकाईने लक्ष ठेवले जात आहे. पूरस्थिती नियंत्रणात आणण्यसाठी केंद्र सरकारने बिहार सरकारला सर्वतोपरी मदतीचे आश्वासन दिले आहे. मदत आणि बचाव कार्यासाठी राष्ट्रीय आपत्ती निवारण दलाच्या तुकड्या बिहारमध्ये तैनात करण्यात आल्या आहेत.”
पंतप्रधान आणि रशियाच्या राष्ट्राध्यक्षांमध्ये दूरध्वनीवरून चर्चा

पंतप्रधान नरेंद्र मोदी आणि रशियाचे राष्ट्राध्यक्ष ब्लादिमीर पुतीन यांच्यात आज दूरध्वनीवरून चर्चा झाली. अलिकडेच रशियाने, रशियन परंपरेनुसार नाताळ साजरा केल्याचे लक्षात घेऊन पंतप्रधानांनी राष्ट्राध्यक्ष पुतीन आणि रशियाच्या नागरिकांना शुभेच्छा दिल्या. राष्ट्राध्यक्ष पुतीन यांनीही पंतप्रधान मोदी आणि भारताच्या नागरिकांना समृद्धी, प्रगती, आनंद आणि शांतीसाठी शुभेच्छा दिल्या. अलिकडच्या काळात विशेषत: वर्ष 2019 मध्ये विशेष धोरणात्मक भागीदारीतील महत्वपूर्ण टप्प्याबाबत दोन्ही नेत्यांनी आनंद व्यक्त केला. वर्ष 2020 मध्ये सर्व क्षेत्रात भारत आणि रशिया यांनी अधिक निकटपणे काम करण्यावर त्यांनी सहमती दर्शवली. वर्ष 2020 रशियासाठी विशेष महत्वाचे असल्याचा उल्लेख पंतप्रधानांनी केला आणि मॉस्कोमध्ये मे महिन्यात होणाऱ्या 75 व्या विजय दिवस समारंभात सहभागी होण्यासाठी राष्ट्राध्यक्ष पुतीन यांनी दिलेल्या आमंत्रणाबाबत पंतप्रधानांनी आभार व्यक्त केले. रशियामध्ये यावर्षी ब्रिक्स देशांच्या परिषदेत तसेच शांघाय सहकार्य संघटनेच्या परिषदेत सहभागी होण्यासाठी आणि 21 व्या द्विपक्षीय वार्षिक परिषदेसाठी राष्ट्राध्यक्ष पुतीन यांचे भारतात स्वागत करण्यासाठी आपण उत्सूक असल्याचे पंतप्रधानांनी सांगितले. क्षेत्रीय आणि जागतिक सुरक्षा, शांती आणि स्थैर्य कायम ठेवण्यासंदर्भात दोन्ही देशांच्या दृष्टीकोनातील समानता दोन्ही नेत्यांनी अधोरेखित केली तसेच क्षेत्रीय आणि जागतिक मुद्यांवर चर्चा केली.
भारत-टांझानिया सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीमध्ये भारत आणि टांझानिया यांच्या दरम्यानच्या सामंजस्य कराराला मंजुरी देण्यात आली. भारतामध्ये प्रचलित असलेली पारंपारिक औषधोपचार पद्धती आणि टांझानियातील होमीओपॅथी उपचार पद्धती या क्षेत्रात सामंजस्य करार उभय देशांनी केला होता. यासाठी कोणतीही आर्थिक तरतूद करण्यात आलेली नाही. संशोधन, प्रशिक्षण अभ्यासक्रम, परिषद, बैठक यासाठी आयुष मंत्रालयाला देण्यात आलेल्या निधीतूनच खर्च करण्यात येणार आहे.
पंतप्रधान उद्या राष्ट्रीय छात्र सेनेच्या रॅलीत सहभागी होणार

नवी दिल्लीतल्या करिअप्पा परेड ग्राऊंडवर उद्या होणाऱ्या राष्ट्रीय छात्र सेनेच्या रॅलीत पंतप्रधान नरेंद्र मोदी उपस्थित राहणार आहे. यावेळी पंतप्रधान एनसीसीच्या पथसंचलनाचे निरीक्षण करतील आणि विद्यार्थ्यांकडून मानवंदना स्वीकारतील. यावेळी सांस्कृतिक कार्यक्रमासह राष्ट्रीय छात्र सेनेचे विद्यार्थी साहसी खेळ, संगीत आणि इतर कलाप्रकारांचे प्रदर्शनही पंतप्रधानांसमोर करतील. राष्ट्रीय छात्र सेनेच्या गुणवंत विद्यार्थ्यांना पंतप्रधानांच्या हस्ते पुरस्कार दिले जातील आणि त्यानंतर पंतप्रधानांचे भाषण होईल. दरवर्षी प्रजासत्ताक दिनाच्या पथसंचलनात सहभागी होण्यासाठी एनसीसीचे विद्यार्थी नवी दिल्लीत येतात. गेल्यावर्षीही पंतप्रधानांनी एनसीसीच्या रॅलीत विद्यार्थ्यांशी संवाद साधला होता. राष्ट्रीय आपत्तींच्यावेळी एनसीसी विद्यार्थी देत असलेल्या सेवेबद्दल पंतप्रधानांनी कौतुक केले. तसेच स्वच्छ भारतसारख्या अभियानात सहभागी होण्याचे आवाहनही केले होते.
रेल्वे क्षेत्रातील तांत्रिक सहकार्याविषयावरील भारत आणि संयुक्त अरब अमिरात यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने रेल्वे क्षेत्रात संयुक्त अरब अमिरातीच्या वाहतूक प्राधिकरण- भूमी आणि सागरी सोबत झालेल्या सामंजस्य कराराला मंजुरी दिली. 10 फेब्रुवारी 2018 रोजी या सामंजस्य करारावर स्वाक्षऱ्या करण्यात आल्या होत्या. या करारामुळे खालील क्षेत्रात तांत्रिक सहकार्य शक्य होईल:- • नियमन, सुरक्षा आणि अपघातांची तांत्रिक चौकशी • स्टेशन पुनर्विकास • लोकोमोटिव्ह, कोचेस आणि वॅगन,आणि • भागीदारांनी संयुक्तपणे ओळखलेले इतर कोणतेही क्षेत्र. फायदे: हा सामंजस्य करार भारतीय रेल्वेला, रेल्वे क्षेत्रातील ताज्या घडामोडी व ज्ञान सामायिक करण्यासाठी व्यासपीठ उपलब्ध करून देईल. या सामंजस्य करारान्वये माहितीचे आदान-प्रदान, तज्ज्ञ सभा,परिसंवाद,तांत्रिक भेटी आणि संयुक्त सहमती सहकार्य प्रकल्पांच्या अंमलबजावणी करणे सुलभ होईल. पार्श्वभूमी: रेल्वे मंत्रालयाने रेल्वे क्षेत्रातील तांत्रिक सहकार्यासाठी विविध परदेशीसरकारेआणि राष्ट्रीय रेल्वे क्षेत्रा सोबत सामंजस्य करार केले आहेत. रेल्वे तंत्रज्ञान आणि सहकार्य क्षेत्रातील विकासाच्या माहितीचे आदानप्रदान , ज्ञानाची देवाणघेवाण, तांत्रिक भेटी आणि परिसंवाद आणि परस्पर हिताच्या क्षेत्रांमधील कार्यशाळा या सर्व बाबींमुळे सहकार्य साध्य होते.
आषाढ पौर्णिमा-धम्म चक्र दिनाच्या कार्यक्रमात पंतप्रधान नरेंद्र मोदी यांनी दिलेला संदेश

नमो बुद्धाय! नमो गुरुभ्यो ! आदरणीय राष्ट्रपती महोदय, इतर मान्यवर पाहुणे, बंधू आणि भगिनींनो ! आपल्या सर्वांना धम्मचक्र प्रवर्तन दिवस आणि आषाढ पौर्णिमेच्या अनेक शुभेच्छा ! आज आपण गुरु पौर्णिमा देखील साजरी करतो. आजच्याच दिवशी भगवान बुद्धांनी बुद्धप्राप्ती नंतर आपले पहिले ज्ञान जगाला दिले होते. आपल्याकडे म्हटले जाते, जिथे ज्ञान आहे तिथेच पूर्णत्व आहे, आणि तीच पौर्णिमा आहे आणि जेव्हा उपदेश देणारे स्वतः बुद्ध असतील तर हे ज्ञान संसाराच्या कल्याणाचा पर्याय ठरेल, हे तर स्वाभाविकच आहे. त्याग आणि तितिक्षा यातून तप:पूंज झालेले गौतम बुद्ध जेव्हा बोलतात, तेव्हा ते केवळ शब्द नसतात, तर ते धम्मचक्र प्रवर्तन असते. यामुळेच, त्यावेळी त्यांनी केवळ पाच शिष्यांना उपदेश केला होता, मात्र आज संपूर्ण जग त्यांच्या शब्दांचे, ज्ञानाचे अनुयायी झाले आहेत. बुद्धाच्या विचारांवर आस्था ठेवणारे लोक आहेत. मित्रांनो, सारनाथ इथे भगवान बुद्धाने संपूर्ण जीवनाचे, संपूर्ण ज्ञानाचे सार आपल्याला सांगितले होते. त्यांनी दुःखाविषयी सांगितले होते, दुःखाचे कारण सांगितले होते. दुःखांवर विजय मिळवता येतो, असेही आश्वस्त केले आहे. आणि विजयाचा मार्गही सांगितला होता. भगवान बुद्धांनी आपल्याला जीवनातील अष्टांग सूत्रे, हे आठ मंत्र दिले. सम्मादिट्ठी, सम्मा-संकप्पो, सम्मावाचा, सम्मा-कम्मन्तो, सम्मा-आजीवो, सम्मा-वायामो, सम्मासति, आणि सम्मा-समाधी. म्हणजेच, सम्यक दृष्टी, सम्यक संकल्प, सम्यक वाणी, सम्यक कर्म, सम्यक उपजीविका, सम्यक प्रयत्न, सम्यक मन आणि सम्यक समाधी म्हणजेच मनाची एकाग्रता. मन, वाणी आणि संकल्पात, आपल्या कर्मात आणि प्रयत्नांत जर हे संतुलन असेल, तर आपण दुःखापासून बाहेर येत प्रगती आणि सुख मिळवू शकतो. हेच संतुलन आपल्याला आपल्या उत्तम काळात लोककल्याणाची प्रेरणा देते आणि कठीण, संकट काळात संयम, धीर धरण्याची ताकद देते. मित्रांनो, आज कोरोना महामारीच्या रूपाने, मानवतेसमोर तसेच संकट उभे ठाकले आहे. अशावेळी भगवान बुद्ध आपल्यासाठी अधिकच प्रासंगिक ठरतात. बुद्धाच्या मार्गावरुन चालतच आपण मोठ्यात मोठ्या आव्हानावर कशी मात करु शकतो, हे भारताने आज करुन दाखवले आहे. बुद्धाचेच सम्यक विचार मनात घेत आज जगातील इतर देशही एकमेकांची साथ देत आहेत, एकमेकांची ताकद बनत आहेत. या दिशेने 'आंतरराष्ट्रीय बुद्धिस्ट महासंघाने सुरु केलेला 'केअर विथ प्रेअर' हा उपक्रम खूपच प्रशंसनीय आहे. मित्रांनो, धम्मपद आपल्याला सांगते- न ही वेरेन वेरानि, सम्मन्तीध कुदाचनम्। अवेरेन च सम्मन्ति, एस धम्मो सनन्ततो॥ म्हणजेच, वैराने वैर शांत होत नाही. तर वैर अवैराने, मोठ्या मनाने, प्रेमाने शांत होऊ शकते. विशेषतः संकट काळात जगाने नेहमीच या प्रेमाच्या सौहार्दाच्या शक्तीचा अनुभव घेतला आहे. बुद्धाचे हे ज्ञान, मानवतेचा हा अनुभव जस जसा अधिक समृद्ध होत जाईल, तसतसे जग अधिक यश आणि समृद्धीच्या नव्या उंचीवर पोहोचेल. याच सदिच्छेसह पुन्हा एकदा आपल्या सर्वांना खूप खूप शुभेच्छा ! आपण निरोगी रहा आणि मानवतेची सेवा करत रहा. धन्यवाद.
महापरिनिर्वाण दिनानिमित्त पंतप्रधानांनी डॉक्टर बाबासाहेब आंबेडकर यांना वाहिली आदरांजली

पंतप्रधान नरेंद्र मोदी यांनी महापरिनिर्वाण दिनानिमित्त डॉक्टर बाबासाहेब आंबेडकर यांना आदरांजली वाहिली आहे आणि देशाप्रती त्यांच्या आदर्श सेवेचे स्मरण केले आहे. आपल्या ट्विटच्या माध्यमातून पंतप्रधान म्हणाले की; ”महापरिनिर्वाण दिनानिमित्त आपण डॉक्टर बाबासाहेब आंबेडकर यांना आदरांजली वाहत असून देशाप्रती त्यांच्या आदर्श सेवेचे स्मरण करत आहोत. त्यांच्या संघर्षातून लाखो अनुयायांमध्ये आशा निर्माण झाली. भारताला एवढी व्यापक राज्यघटना देण्याचे त्यांचे प्रयत्न कधीही विसरता येणार नाहीत.
केन्‍द्रीय होमियोपॅथी परिषद (दुरुस्ती ) अध्‍यादेश 2019 ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने केन्‍द्रीय होमियोपॅथी परिषद (दुरुस्ती ) अध्‍यादेश 2019 च्या मसुद्याला मंजुरी दिली. या अंतर्गत केन्‍द्रीय परिषदेचा पुनर्स्थापनेचा अवधी सध्याच्या एक वर्षावरुन वाढवून दोन वर्षे करण्याची व्यवस्था आहे जेणेकरून केंद्रीय परिषदेचे कामकाज चालवण्यासाठी संचालन मंडळाचा अधिकार आणि कार्यकाळ 17 मे 2019 पासून आणखी एका वर्षासाठी वाढवता येईल.
महात्मा गांधी यांनी दिलेल्या वारशाचा गौरव

महात्मा गांधी यांचे विचार त्यांच्या जीवनकाळात जितके उपयुक्त होते तितकेच ते आजही लागू पडतात-नरेंद्र मोदी पंतप्रधान नरेंद्र मोदी यांनी पदाचा कार्यभार सांभाळल्यापासून महात्मा गांधी यांचे आदर्श तत्वे आणि शिकवण केवळ भारतातच नाही तर संपूर्ण जगात पोहचवण्याचा प्रयत्न केला आहे. महात्मा गांधी यांच्या दांडी यात्रेच्या स्मरणार्थ दांडी येथे उभारण्यात आलेल्या राष्ट्रीय मीठ सत्याग्रह स्मारकाचे आज पंतप्रधानांच्या हस्ते लोकार्पण झाले. भारताच्या स्वातंत्र्य लढ्याची प्रेरणा आणि ऊर्जा या स्मारकातून जीवंत होते. महात्मा गांधी यांनी त्यांच्या 80 सत्याग्रहींसह केलेल्या मीठ सत्याग्रहाची प्रतिकृती या स्मारकात करण्यात आली आहे. मीठ सत्याग्रहासह महात्मा गांधींच्या अनेक वारशांचे जतन करण्याचा प्रयत्न पंतप्रधानांनी केला आहे. पंतप्रधानांचे प्रिय अभियान स्वच्छ भारत महात्मा गांधींपासूनच प्रेरणा घेऊन सुरु करण्यात आले आहे. 2 ऑक्टोबर 2014 रोजी हे अभियान सुरु करण्यात आले होते. यावेळी हे अभियान म्हणजे महात्मा गांधी यांच्या 150 व्या जन्मशताब्दीनिमित्त देशाने वाहिलेली श्रद्धांजली ठरेल असे मोदी म्हणाले. नरेंद्र मोदी यांच्या प्रयत्नातूनच स्वच्छता ही आज जन चळवळ झाली आहे. गेल्या चार वर्षात या अभियानामुळे भारताच्या कान्याकोपऱ्यात परिवर्तन होत आहे. समाजामध्ये जागृती निर्माण होत आहे. अनेक राज्यांनी हागणदारीमुक्त होण्याच्या स्पर्धेत उत्साहाने भाग घेत उदिृष्ट पूर्ण करण्याचा प्रयत्न केला आहे. लवकरच भारताचा ग्रामीण भाग 100 टक्के हागणदारी मुक्त होईल. स्वातंत्र्यलढ्यादरम्यान जनतेच्या मनात स्वदेशीची भावना जागृत करण्यासाठी महात्मा गांधी यांनी खादीचा मंत्र दिला होता. तेंव्हापासूनच खादीला भारतात महत्व मिळाले मात्र गेल्या काही काळात त्याचा वापर कमी झाला होता. पंतप्रधान मोदी यांनी आपली भाषणे आणि ‘मन की बात’ या कार्यक्रमातून जनतेला खादी वापरण्याचे आवाहन केले. त्याला मिळालेल्या प्रतिसादामुळे भारतात खादी आणि सुती कपड्यांचा वापर वाढला आणि या उद्योगांना चालना मिळाली. महात्मा गांधी यांच्या 150 व्या जन्मशताब्दीचा महोत्सव दोन वर्षे देशभरात साजरा केला जाणार आहे. या निमित्त विविध कार्यक्रम आयोजित करण्यात आले आहेत. जगभरात महात्मा गांधींचे विचार पोहोचवण्यासाठी 29 सप्टेंबर ते 2 ऑक्टोबर 2018 या काळात महात्मा गांधी आंतरराष्ट्रीय स्वच्छता परिषद नवी दिल्लीत आयोजित करण्यात आली होती. महात्मा गांधीचे आवडते भजन ‘वैष्णव जन तो’ जगभरातल्या 124 देशातल्या गायकांनी सादर केले. यामुळे जगभरात हे भजन लोकप्रिय झाले. चीनचे राष्ट्राध्यक्ष शी जीन पिंग, इस्रायलचे पंतप्रधान बेंजामीन नेतन्याहू, जपानचे पंतप्रधान शिंझो ॲबे या सर्व परदेशी पाहुण्यांना पंतप्रधान साबरमती आश्रम येथे घेऊन गेले. ज्यामुळे जागतिक राजनैतिक पटलावर साबरमती आणि गांधीजींच्या विचाराचे महत्व अधोरेखित झाले. जगभरातल्या अनेक ठिकाणी महात्मा गांधींचे पुतळे उभारण्यात आले. राजकोट येथे महात्मा गांधी संग्रहालयाचे उद्‌घाटन झाले. महात्मा गांधी यांची मूल्ये आणि विचार आजही जागृत राहावेत यासाठी ते आचरणात आणण्याचा प्रयत्न पंतप्रधानांनी केला. कोणतीही चळवळ जनतेला सोबत घेऊनच यशस्वी होत असते हा गांधीजींचा मंत्र त्यांनी आचरणात आणला. महात्मा गांधी यांच्याविषयी पंतप्रधानांनी 2 ऑक्टोबर 2018 रोजी लिहिलेल्या लेखात म्हटले आहे की, “ भारत ही विविधतांची भूमी आहे. या देशाला आणि देशातल्या लोकांना आपापसातले मतभेद विसरुन साम्राज्यवादाशी एकत्रित लढा देण्यासाठी कोणी एकत्र आणले असेल तर ती व्यक्ती म्हणजे केवळ महात्मा गांधी. त्यांनी भारताची प्रतिमा जगभरात उचांवली होती. आज आपण 130 कोटी भारतीय बापूजींचे स्वप्न साकार करण्यासाठी कटिबद्ध आहोत”.
पंतप्रधान नरेंद्र मोदी 24 डिसेंबर रोजी श्री स्वामीनारायण गुरुकुल राजकोट संस्थानच्या अमृत महोत्सवाला संबोधित करणार

नवी दिल्ली, 23 डिसेंबर 2022 पंतप्रधान नरेंद्र मोदी 24 डिसेंबर 2022 रोजी सकाळी 11 वाजता श्री स्वामीनारायण गुरुकुल राजकोट संस्थानच्या अमृत महोत्सवाला दूरदृष्य प्रणालीच्या माध्यमातून संबोधित करणार आहेत. श्री स्वामीनारायण गुरुकुल राजकोट संस्थानची स्थापना राजकोट येथे 1948 मध्ये गुरुदेव शास्त्रीजी महाराज श्री धर्मजीवनदासजी स्वामी यांनी केली. संस्थानच्या कार्यक्षेत्राचा विस्तार झाला असून सध्या जगभरात 40 पेक्षा जास्त शाखा आहेत. संस्थानामार्फत 25,000 हून अधिक विद्यार्थ्यांना शालेय, पदवीपूर्व आणि पदव्युत्तर शिक्षणाच्या सुविधा पुरवल्या जातात.
केंद्रीय कर्मचाऱ्यांच्या महागाई भत्यात 6 टक्कयांनी वाढ

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत केंद्र सरकारी कर्मचाऱ्यांना आणि अतिरिक्त महागाई भत्ता तर निवृत्तीवेतनधारकांना डीआर देण्याला मंजूरी देण्यात आली. 1.1.2016 च्या पूर्वलक्षी प्रभावाने हा भत्ता देण्यात येईल. यामुळे मूळ पगार किंवा निवृत्तीवेतनाच्या सध्याच्या 119 टक्क्यात 6 टक्क्यांनी वाढ होणार आहे. सहाव्या केंद्रीय वेतन आयोगाने केलेल्या शिफारशींवर आधारित ही वाढ करण्यात आली आहे. यामुळे 2016-17 या वर्षात सरकारच्या तिजोरीवर महागाई भत्त्याचा प्रतिवर्षी 6796.50 कोटी तर डीआरसाठी 7929.24 कोटी रुपयांचा बोजा पडणार आहे.
जी सॅट-18 च्या यशस्वी प्रक्षेपणाबद्दल पंतप्रधानांकडून इस्रोचे अभिनंदन

भारताचा दूरसंचार उपग्रह जीसॅट-18 च्या यशस्वी प्रक्षेपणाबद्दल पंतप्रधान नरेंद्र मोदी यांनी इस्रोचे अभिनंदन केले आहे. पंतप्रधान म्हणाले, “जी सॅट-18 या दूरसंचार उपग्रहाच्या यशस्वी प्रक्षेपणाबद्दल इस्रोचे अभिनंदन. आपल्या अंतराळ कार्यक्रमासाठी हा आणखी एक मैलाचा दगड ठरेल”.
आंतरराष्ट्रीय न्यायालयात पुन्हा निवडून आल्याबद्दल  न्यायमूर्ती दलवीर भंडारी यांचे पंतप्रधानांनी अभिनंदन केले

पंतप्रधान नरेंद्र मोदी यांनी आंतरराष्ट्रीय न्यायालयात पुन्हा निवडून आल्याबद्दल न्यायमूर्ती दलवीर भंडारी यांचे अभिनंदन केले. “न्यायमूर्ती दलवीर भंडारी आंतरराष्ट्रीय न्यायालयात पुन्हा निवडून आल्याबद्दल मी त्यांचे अभिनंदन करतो. ते पुन्हा निवडून येणे ही आपल्या सर्वांसाठी अभिमानाची गोष्ट आहे. परराष्ट्र व्यवहार मंत्री सुषमा स्वराज आणि परराष्ट्र व्यवहार मंत्रालय आणि राजनैतिक मिशनच्या संपूर्ण दलाने घेतलेल्या अथक प्रयत्नांबद्दल मी त्यांचे अभिनंदन करतो. त्यांच्या प्रयत्नांमुळेच आंतरराष्ट्रीय न्यायालयात भारताचे न्यायमूर्ती पुन्हा निवडून आले. भारताला दिलेल्या पाठिंब्यासाठी तसेच भारतावर ठेवलेल्या विश्वासासाठी यूएनजीए तसेच यूएनएससीच्या सर्व सभासदांचे आम्ही मनापासून आभारी आहोत”, असे पंतप्रधानांनी आपल्या संदेशात म्हटले आहे.
पंतप्रधान नरेंद्र मोदी आणि जपानचे पंतप्रधान सुगा योशिहिडे यांच्यादरम्यान दूरध्वनीवरून संवाद

नवी दिल्ली, 9 मार्च 2021 पंतप्रधान नरेंद्र मोदी यांनी आज जपानचे पंतप्रधान महामहिम सुगा योशिहिडे यांच्याशी दूरध्वनीवरून संवाद साधला. परस्पर विश्वास आणि सामायिक मूल्यांच्या आधारे मागील काही वर्षांत भारत-जपान विशेष धोरणात्मक आणि जागतिक भागीदारीतील सकारात्मक विकासाबाबत उभय नेत्यांनी यावेळी समाधान व्यक्त केले. कोविड-19 साथीच्या आजाराचा सगळीकडे उद्रेक असताना देखील मागील वर्षभरात झालेल्या द्विपक्षीय देवाणघेवाणीचे त्यांनी कौतुक केले. नुकत्याच, निर्दिष्ट कुशल कामगार (एसएसडब्ल्यू) या क्षेत्रातील भागीदारीसाठीच्या सहकार्य करारावर झालेल्या स्वाक्षऱ्यांचे त्यांनी स्वागत केले आणि लवकरात लवकर याच्या अंमलबजावणीची अपेक्षा केली. पंतप्रधान मोदींनी मुंबई-अहमदाबाद हाय स्पीड रेल (एमएएचएसआर) प्रकल्प हा भारत-जपान द्विपक्षीय धोरणात्मक भागीदारीचे एक महत्वपूर्ण उदाहरण असल्याचे नमूद करत या प्रकल्पाची यशस्वी अंमलबजावणी करण्याची वचनबद्धता त्यांनी व्यक्त केली. उभय नेत्यांनी यावेळी परस्पर हितसंबंधांच्या प्रादेशिक आणि जागतिक मुद्यांविषयी मते व्यक्त केली आणि दोन्ही देशांमधील समान आव्हाने सोडविण्यासाठी दोन्ही देशांमधील भागीदारी महत्त्वपूर्ण भूमिका बजावेल यावर सहमती दर्शविली. या संदर्भात, त्यांनी ऑस्ट्रेलिया आणि अमेरिकेसारख्या समविचारी देशांसोबत असणाऱ्या संबंधांविषयी केली जाणारी चौफेर सल्लामसलत अत्यंत मोलाची असून ही उपयुक्त चर्चा अशीच सुरु राहिली पाहिजे यावर जोर दिला. उभय देशांमधील मुत्सद्दी संबंधाना 2022 मध्ये 70 वर्षे पूर्ण होतील असे नमूद करत हा कार्यक्रम योग्य पद्धतीने साजरा करण्याचे उभय नेत्यांनी मान्य केले. पंतप्रधान सुगा यांनी वार्षिक द्विपक्षीय परिषदेसाठी लवकरात लवकर भारतात यावे असे आमंत्रण यावेळी पंतप्रधान मोदी यांनी दिले.
पंतप्रधान सिक्किम आणि आसामला भेट देणार

पंतप्रधान नरेंद्र मोदी आज सिक्किम आणि आसामच्या दोन दिवसांच्या दौऱ्यावर जात आहेत. आज दुपारी गंगटोकला पोहोचल्यानंतर ते ऑर्किड प्रदर्शन आणि हंगामी फुलांच्या प्रदर्शनाला भेट देतील. पंतप्रधान आज गंगटोक येथे शाश्वत विकास, सेंद्रिय शेती आणि इको-पर्यटनावरील राज्य कृषीमंत्र्यांच्या परिषदेला उपस्थित राहणार आहेत. या परिषदेत ते दोन तासांहून अधिक काळ उपस्थित राहतील आणि संबोधित देखील करतील. पंतप्रधान उद्या सकाळी गंगटोक येथे सेंद्रिय उत्पादनांच्या प्रदर्शनाला भेट देतील आणि सेंद्रिय शेती करणाऱ्या शेतकरऱ्यांशी संवाद साधतील. त्यानंतर ते आसामला रवाना होतील. आय आय आय टी गुवाहाटीच्या नवीन इमारतीचे भूमीपूजन पंतप्रधान करतील आणि आय आय टी, एन आय टी आणि ईशान्येच्या केंद्रीय विद्यापीठांच्या विद्यार्थ्यांना संबोधित करतील.
अनुसूचित जाती, अनुसूचित जमाती आणि महिला उद्योजकांना प्रोत्साहन देण्यासाठी “स्टँड अप इंडिया” योजनेला मंत्रिमंडळाची मंजुरी

अनुसूचित जाती, अनुसूचित जमाती आणि महिला उद्योजकांच्या उद्योजकतेला प्रोत्साहन देण्यासाठी “स्टँड अप इंडिया” या योजनेला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळानं 6 जानेवारी रोजी मंजुरी दिली. या योजनेअंतर्गत प्रत्येक बँकेच्या प्रत्येक शाखेतून अशा किमान दोन प्रकल्पांना अर्थात प्रत्येक गटातल्या सरासरी एका उद्योजकाला लाभ मिळणार आहे. आगामी तीन वर्षात किमान अडीच लाख उद्योजक या योजनेचा लाभ घेतील अशी अपेक्षा आहे. स्टँड अप इंडिया योजनेअंतर्गत, • दहा हजार कोटी रुपये इतक्या प्रारंभिक रकमेसह भारतीय लघु उद्योग विकास बँकांद्वारे फेरवित्तपुरवठा • राष्ट्रीय पत हमी विश्वस्त कंपनी तथा NCGTC मार्फत पत हमी यंत्रणेची निर्मिती • कर्ज पूर्व आणि संचलनादरम्यानच्या टप्प्यांवर लाभधारकांना मूलभूत सहाय्य एकूण लोकसंख्येपैकी या अपेक्षित क्षेत्रांतील उद्योजकांसाठी संस्थात्मक संरचना उभारुन बिगर कृषी क्षेत्रात हरीत उद्योजकांना 10 लाख ते 100 लाखापर्यंतचे 7 वर्षात फेडता येण्याजोगे कर्ज, बँकांमार्फत उपलब्ध करुन देणे हे या योजनेचे उद्दिष्ट आहे. संयुक्त कर्जाची सीमांत रक्कम 25 टक्के इतकी राहील. 15 ऑगस्ट 2015 रोजी पंतप्रधानांच्या भाषणामध्ये “स्टार्ट अप इंडिया, स्टँड अप इंडिया” या उपक्रमाची घोषणा करण्यात आली होती. अनुसूचित जाती, अनुसूचित जमाती आणि महिला उद्योजकांना हरीत उद्योजकांप्रती प्रोत्साहन देण्याच्या दृष्टीने भारतीय वित्त सेवा विभागाअंतर्गत “स्टँड अप इंडिया” उपक्रम राबवला जात आहे.
‘राष्ट्रपती प्रणव मुखर्जी – एक राजनीतीज्ञ’ या छायाचित्रमय पुस्तकाचे पंतप्रधानांच्या हस्ते प्रकाशन

राष्ट्रपती भवनात आज झालेल्या एका सोहळ्यात पंतप्रधान नरेंद्र मोदी यांच्या हस्ते ‘राष्ट्रपती प्रणव मुखर्जी – एक राजनीतीज्ञ’ या चित्रमय पुस्तकाचे प्रकाशन झाले. यावेळी पुस्तकाची पहिली प्रत त्यांनी राष्ट्रपतींना सादर केली. एक समाज म्हणून आपण इतिहासाप्रती अधिक जागरुक राहायला हवे, तसंच आपल्या ऐतिहासिक नोंदी अधिक चांगल्या पद्धतीने जतन करायला हव्यात, असे मत त्यांनी व्यक्त केले. राष्ट्रपतीपद हे केवळ एक राजशिष्टाचार नसून, त्या पलिकडे त्याचे महत्व आहे. या पुस्तकातल्या छायाचित्रांमधून, आपल्याला राष्ट्रपती मुखर्जी यांच्यातल्या मानवी स्वभावाचे दर्शन घडते आणि त्यांच्याविषयी एक माणूस म्हणूनही आपल्याला अभिमान वाटतो, असे पंतप्रधान यावेळी म्हणाले. महात्मा गांधींची दोन प्रसिद्ध छायाचित्रे आहेत- एक हातात झाडू घेतलेले आणि दुसरे ते मायक्रोस्कोपमधून काहीतरी बघताहेत. या दोन्ही छायाचित्रांतून त्यांच्या व्यक्तिमत्वाचे दोन वेगळे पैलू आपल्याला कळतात. वर्तमानपत्रातूनही एखाद्या नेत्याचे काही पैलू दाखवले जातात. मात्र, कधीकधी त्यापलिकडेही नेत्याच्या व्यक्तिमत्वाची बरीच अंगे असतात, जी समाजाला कळत नाहीत, असेही ते म्हणाले. राष्ट्रपती प्रणव मुखर्जी यांच्यासोबत काम करण्याची संधी मिळाली, हे माझे भाग्यच आहे, असे पंतप्रधान म्हणाले. अनेकदा त्यांना वेगवेगळ्या विचारसरणीच्या नेत्यांसोबत काम करतांना खूप चांगले अनुभव आल्याचेही पंतप्रधानांनी सांगितले. जेव्हा ते दिल्लीत आले, तेव्हा ‘प्रणवदां’ सारखे मार्गदर्शक त्यांना लाभले, हे कधीही विसरणार नाही, असे पंतप्रधान म्हणाले. प्रणवदांनी नेहमीच एखाद्या पित्याप्रमाणे आपल्याला मार्गदर्शन केले, असे सांगत, ते कायम आपल्याला आराम करण्याचा, स्वत:ची काळजी घेण्याचा सल्ला द्यायचे असे पंतप्रधानांनी सांगितले. बी. गोखले/राधिका/दर्शना
उज्ज्वला योजना लाभार्थ्यांची संख्या 2 कोटींच्या वर पोहचविल्याबद्दल पंतप्रधानांकडून आनंद व्यक्त

प्रधानमंत्री उज्ज्वला योजनेच्या लाभार्थ्यांची संख्या एका वर्षातच 2 कोटीच्या वर पोहविचल्याबद्दल पंतप्रधान नरेंद्र मोदी यांनी आनंद व्यक्त केला आहे. “प्रधानमंत्री उज्ज्वला योजनेच्या लाभार्थ्यांची संख्या एका वर्षातच 2 कोटीच्या वर पोहोचली ही अतिशय आनंदाची आणि अभिमानाची गोष्ट आहे. गरीब महिलांच्या आयुष्यात गुणवत्तापूर्ण बदल घडवून आणण्यासाठीची कटिबध्दता या योजनेतून दिसून येते. उज्ज्वला योजनेच्या सर्व लाभार्थ्यांचे मी अभिनंदन करतो आणि या योजनेच्या यशस्वितेसाठी जे अविरत काम करत आहेत अशा सर्वांचेही मी आभार मानतो”, असे पंतप्रधानांनी म्हटले आहे.
पंतप्रधानांच्या हस्ते सिक्कीम, अरुणाचल प्रदेश आणि त्रिपुरातील इंटीग्रेटेड कमांड आणि कंट्रोल सेंटरचे भूमिपूजन

पंतप्रधान नरेंद्र मोदी यांनी आज नवी दिल्लीतून पूर्वोत्तर राज्यातल्या 5 स्मार्ट सिटीजसाठी एकात्मिक नियंत्रण केंद्रांचे व्हिडिओ कॉन्फरसिंगद्वारे भूमिपूजन केले. सिक्कीममधल्या नामची आणि गंगटोक, अरुणाचल प्रदेशातल्या इटानगर आणि पासीघाट तसेच त्रिपुरामधल्या आगरतळा येथील एकात्मिक नियंत्रण केंद्राच्या फलकांचे पंतप्रधानांनी डिजिटली अनावरण केले.
पंतप्रधानांनी पंजाबमधल्या 1965 च्या युध्दस्मारकांचा दौरा केला,  सेनेच्या अधिकारी आणि जवानांबरोबर दिवाळी साजरी

पंतप्रधान नरेंद्र मोदी यांनी 1965 च्या युध्दातल्या भारतीय सेनेच्या काही शानदार सफलतेच्या स्मरणार्थ आज पंजाबच्या तीन युध्द स्मारकांना भेट दिली. पंतप्रधानांनी डोगराई आणि बरकी युध्द स्मारकांचा दौरा केला. 1965 मध्ये याठिकाणी भारतीय सेनेने निर्णायक विजय प्राप्त केला होता. पंतप्रधानांनी असलउत्तर भागालाही भेट दिली. याठिकाणी त्यावेळेस रणगाडयांच्या घनघोर युध्दापैकी एक मोठी लढाई झाली होती. असलउत्तर भागातील ही लढाई वीर अब्दुल हमीद यांच्या वीरश्रीसाठीही ओळखली जाते. युध्दादरम्यान असाधारण शौर्य प्रदर्शनासाठी त्यांना मरणोत्तर परमवीर चक्र प्रदान केले गेले. पंतप्रधानांनी अब्दुल हमीद यांच्या युध्द स्मारकावर पुष्पार्पण करुन त्यांना श्रध्दांजली वाहिली. पंतप्रधानांनी डोगराई युध्द स्मारक, बरकी युध्द स्मारक आणि हलवारा हवाई तळावर भारतीय लष्कर तसेच हवाई दलांच्या जवानांना दिवाळीच्या शुभेच्छा दिल्या व त्यांच्यांशी संवाद साधला. बऱ्याच काळापासून प्रलंबित असलेल्या समान पद – समान निवृत्तीवेतनाचा मुद्दा निकाली काढण्यात आला असून ही योजना लागू करण्यात आली आहे असे पंतप्रधानांनी सांगितले.
बाबासाहेब भीमराव आंबेडकर विद्यापीठाच्या सहाव्या पदवीदान समारंभाला पंतप्रधान उपस्थित

पंतप्रधान नरेंद्र मोदी यांनी आज लखनौ येथील बाबासाहेब भीमराव आंबेडकर विद्यापीठाच्या सहाव्या पदवीदान समारंभाला उपस्थित राहिले. यावेळी बोलताना पंतप्रधान म्हणाले की, एकीकडे एकविसाव्या शतकात युवकांच्या ऊर्जेने ओतप्रोत आणि तरुणांच्या स्वप्नांचा देश म्हणून भारताचा उदय होत असल्याचे पाहून आनंद होत आहे. ते म्हणाले की युवक हा भारताच्या सामर्थ्याचा स्रोत आहे. तर दुसरीकडे, हैदराबादमध्ये एका विद्यार्थ्याने अलिकडेच केलेल्या आत्महत्येचा उल्लेख पंतप्रधानांनी केला. ते म्हणाले. की त्या कुटुंबाचे दु:ख आपण समजू शकतो. कारण कोणतेही असेल, मात्र एका मातेने तिचा पुत्र गमावला आहे, खरेच भारतमातेने एक पुत्र गमावला आहे. बाबासाहेब आंबेडकर यांनी दाखवलेल्या मार्गावर आपले सरकार चालत राहिल आणि समस्यांचे निराकरण होईल असे वातावरण निर्माण करण्यासाठी काम करेल असे पंतप्रधान म्हणाले. यावेळी पंतप्रधानांनी डॉ. आंबेडकर यांच्या आर्थिक दूरदृष्टीची आठवण करुन दिली. ते म्हणाले की नोकरी शोधणाऱ्यांऐवजी नोकरी निर्माण करणाऱ्या युवकांचा विकास करण्यासाठी सरकार काम करत आहे. डॉ. आंबेडकरांनी शिक्षणाला महत्त्व दिले आणि प्रतिकूल परिस्थितीतही यश संपादनकेले याचा उल्लेख पंतप्रधानांनी केला. ते म्हणाले की डॉ. आंबेडकरांनी भारतात परतण्याचा निर्णय घेतला आणि आपले आयुष्य समाजाच्या दुर्बल घटकांच्या कल्याणासाठी समर्पित केले. युवकांनी डॉ. आंबेडकरांचे उदाहरण डोळयासमोर ठेवावे आणि गरीब आणि वंचितांची सेवा करण्याचा प्रयत्न करावा असे आवाहन त्यांनी केले. पंतप्रधानांनी विद्यापीठातील अद्ययावत विद्यार्थी कला केंद्राचे भूमीपूजन केले.